Massilia Sound System

Massilia Sound System es un grop musical de raggamuffin (entre lo reggae e lo rap) que canta en occitan e en francés. Es aparegut a Marselha dins leis ans 1980 e a sauput desvolopar una version « provençala » dau reggae / rub-a-dub jamaican a travèrs de tèxts cantats en occitan e en francés, e un sòn que se reconeis entre mila, a basa de boitas de ritmes e de samples (vejatz sampler) pescats dins la tradicion locala o en cò de sei collègas. Longtemps deslaissat per leis ostaus de discs, lo grop a fondat sa pròpria estructura de produccion: Roker promocion. Lo grop s'implica dempuei longtemps dins la vida culturala de Marselha en multiplicant lei balètis, lei repais de quartier e d'autreis iniciativas simpaticas. 

"Lo Massilia" a sauput repopularizar la vila de Marselha dins leis ans 1990, en conjoncion amb lei bòns resultats de l'Olimpic de Marselha e d'autrei grops de la scèna marselhesa (IAM) e balhar ansin una identitat positiva a una generacion entiera de marselhés joves, fièrs de sa ciutat e de sa capacitat a bracejar lei culturas.

De liames regionaus se son formats amb d'autrei formacions, coma lei Fabulous Trobadors de Claudi Sicre a Tolosa, lei Nux Vomica a Niça, e d'autrei grops reggae/ragga utilizant de valors similaras e una lenga minorizada (vejatz la Linha Imaginòt).

Sei darriers albums reïntègran lei sonoritats rock, aprefondisson leis exploracions world, coma l'utilizacion dei taulas, e mai fan quauqueis incursions dins la drum'n'bass.

En 2004, an decidit de laissar plaça a de projèctes sòlo, coma aquelei de Oai Star (rock/ragga festiu), Soleil FX (dub), Moussu T e lei Jovents (lo grop de Tato, cançon).

Li agrada de servir lo pastís pendent lei concèrts, demandan au public de se sarrar per beure un còp. Massilia sèrv, de quauque biais, d'entretenir la cultura de nòstra bèla Provença. 

Discografia
 Parla Patois (1992)
 Chourmo (1993)
 Commando Fada (1995)
 Aïolliwood (1997)
 Marseille London Experience (1999)
 3968 CR 13 (2000)
 Occitanista (2002)
 Massilia fait tourner (Live, 2004)
 Òai e Libertat  (2007)
 Massilia  (2014)
 Sale caractère  (2021)

 Liames extèrnes 
 Sit oficiau

*
Categoria:grops e cantaires d'Occitània
Categoria:Rap d'Occitània
Categoria:Grop de rap
Categoria:Grop de hip-hop francés
Categoria:Grop marselhés
Categoria:Grop de musica dels ans 1990
Categoria:Grop de musica occitan
Categoria:Grop de musica francés
Categoria:Grop de musica dels ans 2000
Categoria:Grop de musica dels ans 2010
Categoria:Grop de musica dels ans 2020
Categoria:reggae